**Emma Jääskeläinen** (s. 1988 Espoo) on suomalainen kuvanveistäjä, joka käyttää teoksissaan kiveä, villaa ja metallia. Hän aloitti erityisesti kivimateriaalien kanssa, mutta on alkanut käyttää kontrastina myös villaa. Hänet valittiin vuoden 2022 nuoreksi taiteilijaksi.

Ura
---

Jääskeläinen aloitti taideopintonsa vuonna 2011 Kankaanpään taidekoulussa, missä hän suuntautui performanssitaiteeseen. Taideyliopiston Kuvataideakatemiassa hän kuitenkin valitsi kuvanveistolinjan. Jääskeläinen valmistui vuonna 2018 Kuvataideakatemiasta taiteen maisteriksi. Kevätkesän 2018 hän oli Temple Bar Gallery + Studiosin residenssissä Dublinissa, missä hän muun muassa valmistautui Turussa pidettävään näyttelyynsä.

Jääskeläisen teoksia oli vuonna 2018 esillä Turussa Raatihuoneen galleriassa sekä Helsingin HAM-galleriassa ja vuonna 2019 Rauma Triennalessa. Alfred Kordelinin säätiön tukeman Kiasma Commission by Kordelinin avulla Jääskeläinen toteutti Kiasmaan 2020–2021 esillä olleen näyttelyn, jonka veistokset liitettiin myös museon kokoelmaan. Vuonna 2020 julkistettiin myös Jääskeläisen Helsingin Adriananpuistikkoon toteuttama julkinen veistos *Put put*.

Jääskeläinen valittiin vuoden 2022 nuoreksi taiteilijaksi, ja hänellä oli sen myötä näyttely sekä Tampereen taidemuseossa että Vaasan Kuntsin modernin taiteen museossa. Tampereella teoksia oli taidemuseon lisäksi esillä Finlayson Art Area -näyttelyssä.

Tyyli ja materiaalit
--------------------

Jääskeläisen teos *Put put* (2020). Veistos on Adriananpuistikossa Herttoniemenrannassa. Teos on kaksiosainen, ja sen suurempi vaaleasta graniitista tehty osa viittaa simpukkaan ja pienempi spektroliitista toteutettu osa helmeen. Jääskeläisen mukaan teoksen idea tuli merellisestä alueesta ja pihaleikeistä.
Jääskeläinen käyttää pääasiallisesti veistoksissaan perinteisiä kivilajeja, kuten graniittia, marmoria ja travertiinia. Hän käyttää kuitenkin myös villaa ja metallia. Villassa Jääskeläistä kiinnosti erityisesti sen pehmeys konstratina kiveen.

Vuoden nuoren taiteilijan valintaryhmän mukaan Jääskeläinen veistää kiveä klassisen perinteen mukaisesti, mutta pyrkii kuitenkin töissään leikkisyyteen ja välttelee perinteistä monumentaalisuutta. Leikkisyyteen viittaavat esimerkiksi materiaaliyhdistelmät, mittakaavan muutokset ja teosten aiheet.

Jääskeläinen on itse kertonut, että häntä kiinnostavat luonnonmateriaalit, kuten kivi ja villa, joiden kautta voi oppia ihmisen ja luonnon suhteesta. Jääskeläisen teoksissa ihminen on usein myös aiheena, niissä toistuu jalkoja, pyllyjä, vulvia ja hampaita.

Veistäminen on Jääskeläisen mukaan keskustelua ympäröivän kanssa, ja hän pyrkii seuraamaan materiaalista löytyviä yksityiskohtia. Käsityö on lisäksi todella hidasta, ja se tuo Jääskeläisen mukaan veisoksee aika-aspektin. Veistoksen tekeminen on vastakohta arjen kiireelle. Jääskeläinen tekee kaiken käsin eikä esimerkiksi käytä laseria. Ison veistoksen tekemiseen voi mennä vuosi, Helsingissä esillä olevaan teokseen *Put put* meni kuusi kuukautta. Jääskeläisen työt eivät kaikki ole kuitenkaan suuria, sillä hän tekee myös pienempiä veistoksia löytökivistä.

Lähteet
-------

1. 1 2 3 4 5 6  Vuoden nuori taiteilija 2022 on Emma Jääskeläinen.  12.11.2021. Tampereen kaupunki.  Arkistoitu 13.11.2021. Viitattu 13.11.2021.
2. 1 2 3 4  Suvi Ahola: Vuoden nuori taiteilija Emma Jääskeläinen kuvaa kivisissä veistoksissaan ruumiinjäseniä kuten pyllyä, vulvaa ja hampaita: "Ihmiskeho on hassu, pidän sen pehmeydestä ja pulleudesta" *Helsingin Sanomat*.  12.11.2021. Sanoma company. Viitattu 13.11.2021.
3. 1 2 3  Arto Murtovaara: Onpa kivi kova, myhäili tuore vuoden nuori taiteilija, kuvanveistäjä Emma Jääskeläinen *Kulttuuritoimitus*.  12.11.2021. Kulttuuritoimitus Suomi Oy. Viitattu 13.11.2021.
4. ↑  Taiteilija Emma Jääskeläinen tutki kiviä Dublinin residenssissä Finnish Institute in the UK and Ireland. Viitattu 13.11.2021.
5. ↑  Emma Jääskeläinen Nykytaiteen museo Kiasma. Viitattu 13.11.2021.
6. ↑  Put put HAM – Helsinki Art Museum. Viitattu 13.11.2021.
7. ↑  Seppo Roth: Piinaavan hidasta käsityötä.  *Aamulehti*, 13.11.2021, 140. vsk, nro 310, s. B6. Tampere:  Sanoma Media Finland Oy.

Aiheesta muualla
----------------

* Sirén, Anna: Liian villi kivi ei kelpaa vessalaataksi, mutta on Emma Jääskeläisen aarre – "Näytän työskennellessäni ihan Ghost Busters-tyypiltä" *Yle Uutiset*.  10.6.2021. Viitattu 12.6.2022.